ييمه وداعتچ بعدچ بچينه
عگب عينچ بچت حته المدينه
ييمه وداعتچ حته المراجيح
يوم العيد شفناها حزينه
مو بس بيتنا يايمه زعلان
الدنيه بحالها زعلت علينه
صرنه اغراب من يوم الرحلتي
نحس غربه الوطن بعدچ صفينه
وحشه بكل كتر كل الشوارع
مثل وحشة العشره عد سكينه
شفنه ارواحنه مثل المساجين
واساره بلا سبي چنه انسبينه
تعودنه عليچ واحنه ازغار
واكثر من كبرنه اتعودينه
كبرنه ونسمع بصوتچ دللول
وچنه ازغار وبحضنچ غفينه
خلصنه الليالي بفرح وسرور
وانتي من القلق گلبچ علينه
ييمه من يتانينا على الباب
عگب عينچ اذا باليل اجينه
يافيض السيول بشحة الماي
يا اول نهر منه ارتوينه
يا بلبل يغرد فوگ الاحزان
ويطيرنه فرح ويطير بينه
يانسمة حنان بشحة الگيض
وبيام الشته بحضنچ دفينه
هيهات نتلاكه بمثلچ احباب
دورنه اعله مثلچ ما لگينه
ماضن بالرثاء تردچ اشعار
ولا دمعه تردچ لو بچينه